Orang Indo-Yunani

Orang Indo-Yunani, juga dikenali sebagai Orang Yunani di Asia Selatan, dibawa ke Asia Selatan melalui perluasan keyunanian. Mereka mengasaskan Kerajaan Indo-Yunani atau Kerajaan Yunani-India  yang merangkumi beberapa kawasan barat laut dan utara di subbenua India pada sepanjang dua abad SM yang terakhir, dan diperintah oleh melebihi 30 raja keyunanian  yang sering bertempur antara satu sama lain. Kerajaan ini diasaskan sewaktu Demetrius, raja Yunani-Bactria, menyerang India pada awal abad ke-2 SM; dalam konteks ini, sempadan "India" ialah Kush Hindu. Orang Yunani di India akhirnya terpisah daripada Kerajaan Yunani-Bactria yang berpusat di Bactria (kini terletak di sempadan di antara Afghanistan dan Uzbekistan).

Ungkapan "Kerajaan Indo-Yunani" secara longgar memerihalkan sebilangan tatanegara dinasti yang berbeza. Terdapat banyak kota seperti Taxila, Punjab di Pakistan, atau  Pushkalavati dan Sagala  yang menampung sebilangan dinasti pada waktunya. Berdasarkan Geographia yang ditulis oleh Ptolemy dan tatanama raja-raja yang kemudian, sesuatu Theophila di selatan mungkin juga merupakan pusat pemerintahan satrap atau ibu kota diraja pada suatu ketika.

Selama dua abad pemerintahan mereka, raja-raja Indo-Yunani:
 menggabungkan bahasa dan lambang Yunani dan India, seperti yang dilihat pada syiling mereka; dan
 menyepadukan amalan agama Yunani, agama Hindu, dan agama Buddha, seperti yang dilihat pada tinggalan arkeologi kota-kotanya serta petanda sokongan mereka terhadap agama Buddha yang menunjukkan lakuran pengaruh India dan pengaruh keyunanian. 

Penyebaran budaya Indo-Yunani menghasilkan kesudahan yang masih dapat dirasakan pada hari ini, khususnya melalui pengaruh seni Yunani-Buddha.

Orang Indo-Yunani akhirnya hilang sebagai suatu entiti politik pada sekitar 10 Masihi, ekoran daripada serangan orang Indo-Scythia, walaupun mungkin terdapat sejumlah kecil penduduk Yunani di sana sini buat beberapa abad yang berikut di bawah pemerintahan Indo-Parthia dan pemerintahan Kushan yang kemudian.

Latar belakang

Kehadiran orang Yunani yang awal di Asia Selatan 

Pada 326 SM, Alexander Agung menaklukkan bahagian barat laut subbenua India sejauh Sungai Hyphasis lalu mengasaskan kawasan-kawasan satrap dan sebilangan petempatan, termasuk  Bucephala; baginda kemudian menuju ke selatan apabila askar-askarnya enggan menuju lagi ke timur. Namun, kawasan-kawasan satrap India di Punjab ditinggalkan untuk diperintah oleh  Raja Porus dan Taxiles yang diakui semula menerusi Perjanjian Triparadisus pada 321 SM. Askar-askar Yunani yang lain di kawasan-kawasan satrap itu ditinggalkan untuk diperintah oleh jeneral Eudemus. Selepas 321 SM, Eudemus menggulingkan Taxiles lalu memerintah kawasan-kawasan tersebut sehingga beliau meninggalkan India pada 316 SM. Satu lagi jeneral, Peithon, putera Agenor, juga memerintah tanah-tanah jajahan Yunani di Indus  sehingga pemergiannya ke Babylon pada 316 SM.

Pada 305 SM, Seleucus I memimpin bala tentera ke arah Indus, di mana baginda bertemu dengan Chandragupta. Pertembungan ini berkesudahan dengan perjanjian damai dan "perkahwinan antara negara" (Epigamia), iaitu perkahwinan sesama kerabat diraja ataupun persetujuan mengahwinkan masyarakat India dan Yunani. Oleh yang demikian, Seleucus menyerahkan wilayah barat laut kepada Chandragupta, mungkin sejauh Arachosia, sambil menerima 500 ekor gajah perang (yang membantu Seleucus memenangi Pertempuran Ipsus):

Begitu juga, sebilangan orang Yunani termasuk sejarawan Megasthenes, Deimachus dan Dionysius, diutuskan ke istana Maurya. Kedua-dua pemerintah masih saling bertukar hadiah. Keeratan hubungan ini terbukti oleh kewujudan sebuah jabatan negeri Maurya yang dikhususkan kepada orang luar dari Yunani (Yavana) dan Parsi, ataupun saki-baki tinggalan tembikar keyunanian yang ditemui di seluruh India Utara.

Pada waktu ini, penduduk Yunani nampaknya kekal di barat laut subbenua India di bawah pemerintahan Maurya. Cucunda Chandragupta, Asoka yang memeluk agama Buddha, mengeluarkan titah-perintahnya dalam bentuk tulisan pada batu, sesetengahnya dalam bahasa Yunani, bahawa para penduduk Yunani dalam negerinya juga memeluk agama Buddha:

Dalam titah-perintahnya, Asoka menyebut bahawa baginda pernah mengutuskan pesuruh beragama Buddha kepada raja-raja Yunani sejauh Mediterranean (Titah 13), serta baginda memajukan perubatan herba di wilayah mereka demi kesejahteraan manusia dan haiwan (Titah 2).

Orang Yunani di India dipercayai memainkan peranan yang besar dalam usaha menyebarkan agama Buddha kerana ada dalam kalangan utusan Asoka seperti Dharmaraksita, atau guru Mahadharmaraksita, dinyatakan dalam sumber berbahasa Pali sebagai sami Buddha Yunani ("Yona") utama yang giat dalam menarik orang ramai menjadi penganut agama ini (Mahavamsa, XII). Juga disangkakan bahawa orang Yunani menyumbang kepada hasil arca Tiang Asoka, ataupun mekarnya kesenian Mauryan pada umumnya.

Pada 206 SM juga, Maharaja Seleucia, Antiochus, memimpin bala tentera ke lembah Kabul untuk menerima gajah perang dan hadiah daripada raja Sophagasenus.

Rujukan 

Kelompok etnik di India
Negeri dan wilayah yang diasaskan pada 180 SM
 
Orang kuno
Sejarah pra-Islam Afghanistan
India kuno
Sejarah Pakistan
Sejarah kuno Pakistan
Negeri keyunanian